**Tema: Tot dan....**

Ons gaan vanaand na ’n Psalm luister, ’n Psalm wat duisende kerke oor die wêreld vandag na luister, Psalm 96. Hoor dit nou (maak gerus jou oë toe!)

Psalm 96:1-9

**Die Here is Koning en Regter**

1Sing vir die Here ’n nuwe lied! Sing vir die Here, almal op aarde! 2Sing vir die Here, loof sy Naam! Verkondig sy verlossing dag na dag. 3Vertel die nasies van sy heerlikheid, aan al die volke van sy wonderdade. 4Groot is die Here; lof kom Hom toe! Hý moet gedien word bo alle gode. 5Die gode van die volke is niks, die Here het die hemele gemaak! 6Heerlikheid en majesteit is voor Hom; krag en glans is in sy heiligdom. 7Erken die Here, geslagte van die aarde, erken die Here vir sy heerlikheid en mag. 8Erken die Here vir die roem van sy Naam! Bring offers vir Hom en kom na sy voorhowe. 9Aanbid die Here in sy heilige glans. Laat die hele aarde voor Hom bewe. 10Vertel aan die nasies: *“Die Here regeer! Die wêreld staan vas en sal nie wankel nie.”* Sy oordeel oor volke is regverdig. 11Laat die hemele verheug wees, laat die aarde bly wees. Laat die see druis en ook alles daarin. 12Laat die velde jubel en alles daarop! Laat die bome van die bos juig 13voor die Here. Want die Here kom! Hy kom om die aarde te oordeel. Hy sal die wêreld oordeel met regverdigheid, en die nasies met sy betroubaarheid.

Luister nou ’n tweede keer, maar hierdie keer kan jy ook saamlees:

Psalm 96:1-9

**Die Here is Koning en Regter**

1Sing vir die Here ’n nuwe lied! Sing vir die Here, almal op aarde! 2Sing vir die Here, loof sy Naam! Verkondig sy verlossing dag na dag. 3Vertel die nasies van sy heerlikheid, aan al die volke van sy wonderdade. 4Groot is die Here; lof kom Hom toe! Hý moet gedien word bo alle gode. 5Die gode van die volke is niks, die Here het die hemele gemaak! 6Heerlikheid en majesteit is voor Hom; krag en glans is in sy heiligdom.

7Erken die Here, geslagte van die aarde, erken die Here vir sy heerlikheid en mag. 8Erken die Here vir die roem van sy Naam! Bring offers vir Hom en kom na sy voorhowe. 9Aanbid die Here in sy heilige glans. Laat die hele aarde voor Hom bewe. 10Vertel aan die nasies: *“Die Here regeer! Die wêreld staan vas en sal nie wankel nie.”*

Sy oordeel oor volke is regverdig. 11Laat die hemele verheug wees, laat die aarde bly wees. Laat die see druis en ook alles daarin. 12Laat die velde jubel en alles daarop! Laat die bome van die bos juig 13voor die Here. Want die Here kom! Hy kom om die aarde te oordeel. Hy sal die wêreld oordeel met regverdigheid, en die nasies met sy betroubaarheid.

**WAT HET JOU GETREF? BESPREKING.........**

Ons is nou in die tyd van die jaar wat in die kerk bekendstaan as **KONINKRYKSTYD**. In hierdie tyd vier ons dit dat God KONING is en dat ons deel kan wees van sy koninkryk en die uitbreiding daarvan.

Dis ook die opskrif van hierdie Psalm: **Die Here is Koning en Regter!**

**4 dinge wat my getref het:**

1. **Sing vir die Here ’n NUWE LIED! (v1)**

Hoekom ’n ‘NUWE’ lied? Hoekom kan ons nie maar net al die ou liedjies aanhou sing nie?

Wat is ’n ‘NUWE’ lied? EIE woorde! Dis om vanuit jouself die Here te dien!

**EK** word uitgenooi om die Here op **MY** manier te dien!

**ONS** word uitgenooi om die Here op **ONS** manier te dien!

Skryf asb vir ons nuwe liedere!!!

1. **Verkondig sy verlossing DAG NA DAG (v2)**

ELKE dag, hou aan, moenie moeg word of verslap nie!

DAG-NA-DAG ← maak nie saak of ek sien verander of nie. Vertel van die VERLOSSING!

Hoekom van die **VERLOSSING**? Hoekom nie van die **OORDEEL** nie?

**HOOP!**

1. **Vertel VIR DIE NASIES (v3):**

Aan wie moet ons verkondig? Aan die NASIES! Aan almal! En wat moet ons boodskap wees?

* 1. ***van God se wonderdade (v3)***
  2. ***die Here regeer (v10)***
  3. ***Die wêreld staan vas en sal nie wankel nie (v10)***

Is dit nie wonderlike inhoud nie? Ek vertel nie vir die nasies hoe sleg en vol sonde hulle is nie; ek vertel nie van die hel en die straf nie; ek vertel nie van die negatiewe nie, maar van die positiewe:

* God se wonderdade – in die geskiedenis en in my lewe
* Die Here regeer – ons hoef nie bang of bekommerd of pessimisties of depressief te wees nie
* Die wêreld staan vas, want God is in beheer.

1. **Wees bly, want die Here kom om te oordeel (v12-13)**

Hoekom moet ons **BLY** wees oor die oordeel? Moet ons nie bang wees daarvoor nie? Ek bedoel wie van ons is nie vol sonde nie?

Wel, **niemand van ons is vol sonde nie** – dis vergewe! Dis die goeie nuus! Ja, ons doen nog sonde, maar ons is nie meer vol sonde nie. Dis vergewe, dis skoon gewas, dis uitgewis, dis vergeet!

En daarom kan ons uitsien na die oordeel, want ons gaan OK wees! Die duiwel en die sonde en die bose moet bekommerd wees, want dis hulle einde. Maar vir ons is dit ’n wonderlike begin!

Tot dan:

1. Kom ons sing ’n nuwe lied
2. Kom ons verkondig dag vir dag
3. Kom ons vertel vir die nasies van God se wonderdade en dat Hy regeer en dat die wêreld nie sal ondergaan nie!

Amen